Author: kalavsky
Last saved by: Peter
Company: Úrad vlády Slovenskej republiky

ÚRAD VLÁDY SLOVENSKEJ REPUBLIKY
                sekcia vládnej legislatívy

							                Na rokovanie vlády SR
							                dňa 28. marca 2001
							                K materiálu č. 2105/2001
							                K bodu č. 4

S T A N O V I S K O

k návrhu zákona o spotrebiteľských úveroch a o zmene a doplnení zákona Slovenskej národnej rady č. 71/1986 Zb. o Slovenskej obchodnej inšpekcii v znení neskorších predpisov – k novému zneniu

I.
	
Návrh zákona o spotrebiteľských úveroch a o zmene a doplnení zákona Slovenskej národnej rady č. 71/1986 Zb. o Slovenskej obchodnej inšpekcii v znení neskorších predpisov na rokovanie vlády Slovenskej republiky predkladá minister hospodárstva Ľ. Harach v novom znení.

II.

	Návrh bol predložený Ministerstvom hospodárstva SR v súlade s Plánom legislatívnych úloh vlády SR na rok 2000.
	Obsahom návrhu je ustanovenie podmienok poskytovania spotrebiteľského úveru, náležitostí zmluvy o spotrebiteľskom úvere a spôsob výpočtu celkových nákladov na úver. Obsahuje niektoré osobitné ochranné opatrenia zamerané na ochranu dlžníka – spotrebiteľa v prípadoch ukončenia zmluvy veriteľom a právo dlžníka – spotrebiteľa na predčasné splatenie úveru. 
Návrh je úplne kompatibilný s príslušnými právnymi predpismi EU.

III.

	Predmetný návrh bol prerokovaný Legislatívnou radou vlády Slovenskej republiky 12. decembra 2000 a opätovne v novom znení 20. februára 2001.
	Sekcia vládnej legislatívy Úradu vlády Slovenskej republiky konštatuje, že návrh zákona o spotrebiteľských úveroch a o zmene a doplnení zákona Slovenskej národnej rady č. 71/1986 Zb. o Slovenskej obchodnej inšpekcii v znení neskorších predpisov je na rokovanie vlády predložený v novom znení, v ktorom sú jej pripomienky a odporúčania čiastočne zapracované, a preto odporúča vláde SR návrh schváliť s týmito pripomienkami: 

V celom texte návrhu je potrebné v citáciách pod čiarou k jednotlivým odkazom vypustiť slová „a nasl.“ a upraviť citácie v súlade s legislatívnymi pravidlami vlády Slovenskej republiky.
Navrhujeme upraviť možnosť subsidiárneho použitia Občianskeho zákonníka formou všeobecného ustanovenia.

K čl. I.:

K § 1:
- v odseku 2 písm. d) navrhujeme uvádzať limity hodnoty spotrebiteľského úveru v slovenských korunách;
- v odseku 2 písm. d) je potrebné formulačne upraviť text za bodkočiarkou.

K § 3:
- v poznámke pod čiarou k odkazu 4) je potrebné za slovom „zákona“ doplniť slová „Národnej rady Slovenskej republiky“;
- v odseku 6 v odkaze je potrebné vypustiť slová „tohto zákona“.

K § 4:
- navrhujeme vypustiť odsek 7;
- ustanovenie odseku 8 je nepriamou novelizáciou Zmenkového zákona č. 191/1950 Zb., a preto je potrebné toto ustanovenie upraviť alebo vypustiť.

K § 8:
V odseku 1 písm. b) sa ustanovuje Úrad pre finančný trh ako orgán dozoru nad dodržiavaním tohto zákona, pričom zákon č. 329/2000 Z.z. o Úrade pre finančný trh a o zmene a doplnení niektorých zákonov taxatívne ustanovuje pôsobnosť Úradu pre finančný trh len na výkon štátneho dozoru, rozhodovanie o právach, právom chránených záujmoch a povinnostiach právnických osôb a fyzických osôb a spoluprácu s orgánmi dozoru iných štátov v oblasti kapitálového trhu a poisťovníctva a spoluprácu s Ministerstvom financií SR vo vymedzených oblastiach. Ustanovenie Úradu pre finančný trh ako orgánu dozoru nad dodržiavaním povinností podľa tohto zákona je nad rámec pripomienok uplatnených legislatívnou radou k tomuto návrhu. Upozorňujeme, že takéto ustanovenie môže byť nepriamou novelizáciou zákona č. 329/2000 Z.z. a navrhujeme vypustiť Úrad pre finančný trh z orgánov dozoru podľa tohto zákona, teda vypustiť ustanovenie § 8 ods. 1 písm. b) a ods. 3 s následnou úpravou textu § 8.
- v odseku 1 odporúčame formulačne upraviť úvodnú vetu tak, aby Slovenská obchodná inšpekcia vykonávala dozor nad obchodnými podmienkami veriteľov a zmluvnými podmienkami ponúkanými spotrebiteľom.

K čl. II.:

Vymedzenie pôsobnosti Slovenskej obchodnej inšpekcie je potrebné formulačne zosúladiť s textom v § 8 ods. 1 návrhu, s prihliadnutím na pripomienku uplatnenú k § 8 ods. 1.

Bratislava 26. marca 2001
Vypracoval: Marek Kaľavský

							                       Štefan G r m a n
		                        generálny riaditeľ
	                  sekcie vládnej legislatívy